Dommen lød på et år. Dermed skal en 29-årig uddannet elektriker nu i fængsel for underslæb og mandatsvig overfor sin chef. Den 29-årige mand var tiltalt for at have snydt chefen for flere hundredetusinde kroner. Ifølge anklageskriftet er det foregået på den måde, at manden har leveret varer og arbejde til kunder i stor stil. Det lyder jo meget godt, men ifølge politiet har manden fikset det, så betalingerne er gået direkte til den 29-årige selv eller til hans eget firma. I nogle tilfælde har den 29-årige også stukket kontanter i egen lomme, ligesom han har fået kunder til at betale via MobilePay til sig selv eller sit private firma. Har snydt andre end chefen I Retten i Hjørring mente dommeren tirsdag, at det kunne ikke bevises, at den 29-årige mand havde snydt chefen for 800.000 kroner. Men dommeren fandt det bevist, at han havde snydt sin tidligere chef for 300.000 kroner. Derfor har han fået en dom på et år, hvoraf en del af straffen - tre måneder - er ubetinget. Anklager Mette Vestergaard er tilfreds med dommen. Foruden at have snydt sin tidligere chef har den unge mand også snydt andre. I alt fandt dommeren det bevist, at han har svindlet med en halv million kroner.

Opsummering:
Den 29-årige var tiltalt for at svindle for i omegnen af en million kroner. Dommeren mente, at der var beviser for svindel for en halv million kroner.